

 REPUBLIKA HRVATSKA

 PRIMORSKO-GORANSKA ŽUPANIJA



 GRAD DELNICE

 Gradonačelnik

 **KLASA: 024-01/23-01/02**

**URBROJ: 2170-6-50-5-23-10**

**Delnice, 24. listopada 2023. godine**

ZAPISNIK

sa 4. sjednice Koordinacije načelnika i gradonačelnika JLS Gorskog kotara

održane 24. listopada 2023. godine s početkom u 13,00 sati

Sjednici prisustvuju:

- David Bregovac, načelnik Općine Fužine

- Toni Štimac, načelnik Općine Lokve

- Josip Brozović, načelnik Općine Mrkopalj

- Mario Šutej, načelnik Općine Brod Moravice

- Katarina Mihelčić, gradonačelnica Grada Delnica

- Mišel Šćuka, načelnik Općine Ravna Gora

Odsutni:

- Antonio Dražović, gradonačelnik Grada Čabra

- Dražen Mufić, gradonačelnik Grada Vrbovskog

- Damir Grgurić, načelnik Općine Skrad

- Predstavnici medija: Radio Gorski kotar, Radio Rijeka , Novi list i HRT Televizija

Predsjedavajuća otvara sjednicu i konstatira da je prisutno 6 načelnika ka te postoji kvorum za pravovaljano odlučivanje.

Predsjedavajuća Koordinacije, daje Zapisnik sa 3. sjednice Koordinacije načelnika i gradonačelnika JLS Gorskog kotara na glasanje. Jednoglasno je prihvaćen zapisnik sa 3. sjednice Koordinacije načelnika i gradonačelnika JLS Gorskog kotara.

Predsjedavajuća predlaže sljedeći dnevni red:

DNEVNI RED :

1. Dogovor oko pripajanja trgovačkog društva Komunalac-vodoopskrba i odvodnja d.o.o.

Delnice trgovačkom društvu KD Vodovod i kanalizacija d.o.o. Rijeka,

2. Financiranje šteta na cestama od strane HŠ i ubiranje i reinvestiranje šumske naknade na lokalnim cestama,

3. Dom zdravlja PGŽ, Sufinanciranje tečaja za trudnice u Delnicama

4. Razno

Dnevni red je jednoglasno prihvaćen.

**Točka 1.**

Predsjedavajuća Katarina Mihelčić otvara točku dnevnog reda Dogovor oko pripajanja trgovačkog društva Komunalac-vodoopskrba i odvodnja d.o.o. Delnice trgovačkom društvu KD Vodovod i kanalizacija d.o.o. Rijeka te u uvodnom predstavljanju navodi nedoumice i činjenicu na koji način će se izvršiti pripajanje jednog trgovačkog društva drugom, što nas sve čeka te koje su obaveze dvaju društava prema njihovom ujedinjenju.

Direktor Komunalac-vodoopskrba i odvodnja d.o.o. Delnice, Boro Tomić u uvodnom izlaganju spominje održavanje Skupštine trgovačkog društva koja je bila održana početkom mjeseca listopada na kojoj je donesena Odluka da će se započeti postupak pregovaranja oko ulaska u uslužno područje gdje je društvo preuzimatelj Vodovod i kanalizacija Rijeka. Također, pribavljeno je i mišljenje odvjetničkog društva koje prati poslovanje društva gdje su svi upoznati s Odredbama važeće zakonske regulative. 15 siječnja 2024. je krajnji rok prema kojem bi se uslužna područja trebala formirati. Da li to znači Odluku u formiranju sadašnjih isporučitelja vodnih usluga, a nakon toga postupak usklađenja akata i svih drugih dokumenata. Nada se kako će na današnjoj koordinaciji stvari biti jasnije. Navodi činjenicu kako je odredbom o zakonu o vodnim uslugama definirano da se uslužna područja kao takva moraju formirati te se nada kako neće o tom pitanju biti nikakvih nejasnoća i problema. Zanima ga na koji način uskladiti poslovanje. Kaže da kod slanja uplatnica krajnjim korisnicima postoje različiti modeli plaćanja. Navodi dosadašnja ulaganja i investicije koje su trenutno u tijeku. Iako je kroz neke dokumente bilo navedeno na koji način će se stvari posložiti, zanima ga u kojem roku bi se svi akti trebali realizirati jer podnošenjem zahtjeva upisa u sudski registar Komunalac vodoopskrba i odvodnja kao takva gubi samostalnost te prestaje biti pravni subjekt i postaje sastavni dio drugog uslužnog područja. Obzirom da je u ovo uslužno područje predviđen ulazak Liburnijskih voda d.o.o., zanima ga i taj dio na koji način će se formirati to uslužno područje.

Direktor KD Vodovod i kanalizacija d.o.o. Rijeka, Andrej Marochini također navodi kako Uredbom od srpnja 2023. godine postoji obveza udruživanja trgovačkih društava do 15. siječnja 2024. godine te navodi da je za usklađenije akata i svih drugih dokumenata i situacija rok 3 mjeseca

Vlatka Car Prijić, rukovoditelj sektora pravnih i zajedničkih poslova navodi kako je 15. siječnja 2024. krajnji rok za prijavu sudskom registru do rješenja trgovačkog suda te nakon toga prestaju postojati svi drugi subjekti i postaju dio KD Vik Rijeka. Do 15. siječnja mora postojati Odluka o pripajanju te sklopljen Ugovor o pripajanju u obliku javnobilježničkog akta u kojem se moraju podijeliti poslovni udijeli, za koje se prema sadašnjem Zakonu o vodnim uslugama uzima bilanca na 31.12.2018. godine. To je ono što je propisano i što se mora ispuniti do 15. siječnja.2024. Sve druge akte, opći i tehnički uvjeti, Pravilnik o radu se mogu donijeti nakon tog roka. U sadašnjem vremenu rok je 3. mjeseca iako ne vjeruje da će postojati kazneni rok obzirom da je sve to bitno za funkcionalnost. Ukoliko bude postojao prijepor oko sklapanja Ugovora o pripajanju u tom slučaju Ministarstvo preuzima ulogu vodećeg isporučitelja te tada Ugovor koji smatraju adekvatnim šalju trgovačkom sudu kako Ugovor za pripajanje. Sve što je naknadno uneseno te što je imovina JLS-a bi se trebalo naknadno razmatrati. Nakon toga slijedi društveni Ugovor kojim se rješavaju sva ostala pitanja i nesuglasice potrebne za bolje i jasnije funkcioniranje. Prema Zakonu o vodnim uslugama ukoliko postoji većina od 25 udruženih, postoji pravo da se nastavi s radom kao isporučitelj.

Predsjedavajuću zanima osim činjenice da nećemo imati isporučitelja koji je valjan koje su još posljedice koje se mogu dogoditi ukoliko se ne udruže sva društva.

Ono što je propisano Zakonom je da nije moguće financiranje iz Europskih fondova za razvoj društvima koja ne posluju legalno, nemaju pravo povlačiti sredstva, ne mogu ništa obavljati sukladno Zakonu kroz Hrvatske vode, EU i Švicarsku darovnicu. Također, ukoliko je društvo nelegalno nema mogućnost isporučiti uslugu krajnjim korisnicima.

Načelnik Općine Fužine David Bregovac, nezadovoljan je obzirom da je Zakon donesen po Europskoj direktivi, promjenom dosadašnjeg sustava te zamjera što lokalne samouprave nisu sudjelovale u dogovorima i planiranju novog sustava, već su dovedene pred svršen čin. Također, žao mu je što su Vrbovsko i Čabar iskazali nezajedništvo jer su bez dogovora s ostalima prihvatili pridruživanje s VIK-om istaknuvši kako ovo udruživanje smatra lošim za Gorski kotar.

Načelnik Lokava Toni Štimac iznosi činjenicu kako bi Uredbom trebala biti jedinstvena cijena pitao je znači li ulazak goranskih lokalnih samouprava u “ViK” i nižu cijenu vode obzirom da trenutno JLS Gorskog kotara plaćaju veću cijenu vode od Rijeke zbog razgranate mreže te puno manje korisnika.

Andrej Marochini odgovara kako je cijena rezultat dogovora, cijene i troškova. Cijena vode određuje se prema troškovima i tek nakon svih analiza i početka rada novog ViK-a koji će biti sastavljen od 182 komunalna poduzeća bit će moguće govoriti o cijeni vode na pojedinim područjima.

Maria Šuteja, načelnika Brod Moravica zanimalo je hoće li doći do smanjenja broja zaposlenih u delničkom poduzeću.

Andrej Marochini odgovara kako će svi dosadašnji zaposlenici delničkog Komunalca ostati i dalje zaposlenici riječkog ViK-a te će se dalje kroz sistematizaciju radnih mjesta regulirati potrebe samog trgovačkog društva. Broj zaposlenih za sada se ne bi trebao smanjivati, a delnički Komunalac postao bi podružnica i ostao djelovati na istome području kao i do sada.

Vlatka Car Prijić pojašnjava kako se društveni Ugovor donosi na Skupštini čije su svi članovi, a po novom zakonu postoji 2/3 većina koja se računa po kapitalu i po broju glasova, postoji ravnoteža koja ide na korist i manjim lokalnim jedinicama, gdje predviđa glasanje svakog člana ponaosob.

Lidija Južnić, voditelj financija Komunalac-vodoopskrba i odvodnja d.o.o. Delnice postavlja upit o obavljanju poslova do Rješenja trgovačkog suda i nakon što upisom u sudski registar prestaju poslovati kao pravni subjekt. Do 15. veljače 2024. moraju obavljati sve kao što su i obavljali bez obzira što su se prijavili na trgovački sud. Sa datumom 15. veljače 2024. kada se donese Rješenje, tada se vrši prijenos ljudi, Ugovor, odjava iz sudskog registra, odjava iz starog, prijava u novi. Zanima ju također što je sa obračunom i sa planom za narednu godinu budući da je potrebno do kraja ove godine raditi plan za narednu godinu.

Donosi se plan za dio 2024. , za dio dokle još posluju kao samostalno društvo, vrše obračun tih usluga do datuma rješenja, moraju napraviti završni račun i ovo sve ostalo i onda se to stanje prenaša a upis u sudski registar se tiče odluke temeljem kapitala i društava koji je bio na 31.12.2018.. Taj kapital se prenaša kako bi mogli izvršiti prijedlog za upis. Nakon toga slijedi nova Skupština koja radi novi društveni ugovor, novi poslovni plan za tu godinu koji je Zakonom određeno da se donosi 2/3 većinom, a temeljni kapital je po udjelima koliko svaki udio po novom izračunu.

David Bregovac, načelnik Fužina navodi kako je voda na svu sreću besplatna ali dovest vodu od izvorišta do kuća košta jako puno, sav materijal, plaća radnika, struja to sve košta i nažalost ne može se puno utjecati.

Predsjedavajuća Katarina Mihelčić navodi kako do Odluke o pripajanju treba još Gradskim vijećima prezentirati što se događa sa Komunalac-vodoopskrba i odvodnja d.o.o. Delnice. Trenutno podaci ne postoje ali ih treba imati do trenutka kada će ta Odluka biti na Gradskom vijeću. Smatra da bi prvo trebala ići odluka gradskih vijeća pa onda odluka načelnika, te onda odluka na Skupštinu jer ako ide odmah na Skupštinu tada ide automatski u sudski registar što znači da se time preskače odluka Gradskih vijeća.

**Zaključak**

Da nam ViK pošalje hodogram što se od svake općine i grada JLS očekuje, kako bi sve trebalo izgledati, sa nekim očekivanim rokovima da se znamo pripremiti, te doći do nekih osnovnih pokazatelja podatke od našeg Komunalca što se od nas očekuje kod preuzimanja i zaključke što se očekuje da će se događati u narednom vremenu do zadanog roka.

Pisanim očitovanjem konkretne probleme poslati direktoru Komunalac-vodoopskrba i odvodnja d.o.o. Delnice Bori Tomiću da on kasnije može prokomentirati sa ViK-om Rijeka.

**Točka 2.**

Predsjedavajuća otvara točku Financiranje šteta na cestama od strane HŠ i ubiranje i reinvestiranje šumske naknade na lokalnim cestama.

Mišel Šćuka, načelnik Ravne Gore, rekao je kako su za niz prometnica oštećenih još za njegovog prethodnika Hrvatske šume tvrdile kako to nije njihova odgovornost. Sličan slučaj navodi i s područja Kupjaka gdje privatni investitor i Hrvatske šume ne vide svoje mjesto u tome problemu te načina da ga rješavaju sa općinom.

Mario Šutej, načelnik Brod Moravica kaže da se nisu odazvali pozivu da dođu pogledati učinjene štete te da je na kraju svega ispalo da to zapravo tako treba biti. Navodi kako je do nekih zaseoka prometovanje skoro pa nemoguće.

Načelnik Lokava Toni Štimac smatra dobrim financiranje cesta od strane Hrvatskih šuma , ali navodi kako postoji mjera za uređenje šumskih cesta preko Kohezijskom fonda u okviru Ministarstva poljoprivrede i da postoji mogućnost kandidiranja za saniranje prometnica oštećenih prijevozom sortimenata, ali se, koliko je njemu poznato, UŠP Delnice, za to nije kandidirala. Napomenuo je kao unutar sustava postoji mogućnost dobivanja znatnih količina sredstava, čak 100% za troškove asfaltiranja za sanaciju prometnica. Smatra da bi lokalne samouprave trebale donijeti Odluku o naplati prekomjernog korištenja prometnica, jer je činjenica da oni prijevozom po tim cestama zarađuju dobre novce, a troškove popravka snose općine. Oni će reći da plaćaju komunalnu naknadu ali je naknada daleko od troškova sanacije.

Mišel Šćuka naveo je kako postoji puno privatnika i prijevoznika koji obavljaju dužnost prijevoza šumske mase u Hrvatskim šumama i poznato je da je cestarina koju Hrvatske šume ubiru znatno veća od cestarine po kilometru koju ubiru Hrvatske autoceste. Smatra suludim da se toliko sredstava daje, a da se ne sudjeluje u participaciji rekonstrukcije prometnica koje vode prema šumi, a koje od komunalne naknade trošak popravka tih prometnica snose Općine i Gradovi, i Županijska uprava za ceste.

David Bregovac rekao je kako bi Hrvatske šume u cijelosti morale voditi brigu o saniranju prometnica koje koriste za izvlačenje i prijevoz drva.

Mišel Šćuka naveo je da je odluka o obeštećenju donijeta još 2018. godine, ali je oni ne poštuju, a na njegova traženja rečeno je ako nastavi zahtijevati, oni povući Šumariju iz Ravne Gore.

Josip Brozović, načelnik Mrkoplja rekao je kako se pri izlasku s bilo koje šumske ceste na području te Općine dolazi na nerazvrstanu ili Županijsku cestu, te se ceste odmah oštećuju bilo da drva prevoze kamioni Hrvatskih šuma ili vozila privatnih poduzetnika koji taj posao rade. Nužno je da oni u sanaciji tih prometnica i sudjeluju i izrazio žaljenje što, usprkos pozivu, na sjednicu koordinacije nije došao nitko iz Hrvatskih šuma.

Mario Šutej, načelnik Brod Moravica dodao je kako su oni na dvije svoje lokalne ceste postavili ograničenja vezana uz osovinsko opterećenje čime mogu zabraniti promet teškim kamionima, a planiraju to učiniti i za niz drugih prometnica koje kamioni oštećuju pri izvozu posječenih stabala uz šume.

**Zaključak**

Da se napravi prijedlog Odluke o naknadi o prekomjernoj uporabi cesta, vidjeti na koji način se regulira, te kontaktirati odgovorne iz Hrvatskih šuma kako bi se vidjelo što i kako dalje.

Napraviti popis opterećenih cesta da se vidi o kojim se to prometnicama radi zbog kritika kako se samo ulaže u infrastrukturu.

Da nas Hrvatske šume uključe u svoje planove investicija, da znamo što planiraju u kojoj šumariji odnosno općini JLS i s kojim iznosom sredstava.

Pozvati nekoga iz Županijske uprave za ceste vezano uz posipanje cesta po zimi pijeskom koji dodatno, uz mehaničko oštećenje ralicama dodatno radi štete na cestama, fasadama kuća, na automobilima, puni su slivnici oborinske odvodnje.

Od Hrvatskih šuma zatražiti izvješće koliko čega se prodalo, kako se prihodovalo i zatražiti jedan konstruktivni razgovor.

Zatražiti informaciju za stanovništvo o činjenici kako naše nerazvrstane ceste nemaju dvoslojni asfalt te ne mogu izdržati toliki teret koji prolazi.

**Točka 3.**

Predsjedavajuća otvara točku Sufinanciranje tečaja za trudnice u Delnicama te uvodno napominje kako je od pomoćnice ravnateljice za sestrinstvo Doma zdravlja PGŽ, gospođe Rozmari Tusić, zamoljena financijsku podršku u organizaciju Tečaja za trudnice koji bi se organizirao do kraja tekuće godine.

Trošak organizacije tečaja iznosi 1.061,75 eura, odnosno 8.000,00 kn. Obveza goranskih lokalnih samouprava bila bi osigurati godišnje oko 1.000 € za realizaciju, a o početku tečaja javnost će na vrijeme biti obaviještena.

Tečaj bi održale patronažne sestre Doma zdravlja PGŽ te ginekolozi, nutricionisti i psiholozi, a obradile bi se teme poput trudnoće, porođaja i babinja, pravilne prehrane u trudnoći i dojenja, psihološkog aspekta roditeljstva, fizioterapijskog aspekta pripreme trudnice i partnera za porođaj te ulozi patronažne sestre u njezi majke i novorođenčeta.

**Zaključak**

Svi načelnici podržali sufinanciranje organizacije tečaja u iznosu 1.061,75 eura

Zatražiti od Doma zdravlja PGŽ popis svih planiranih tečajeva u 2024. godini da dostave koordinaciji kako bi svatko mogao odabrati željene tečajeve koje žele sufinancirati.

**Točka 4.**

Predsjedavajuća u uvodnom dijelu iznosi nekoliko narednih događanja.

Moli načelnike da daju izjave za medije vezano uz 5.studenoga u povodu obilježavanja Dana pada vojarne.

U povodu obilježavanja 28. obljetnice 138. brigade HV biti će upriličena svečanost polaganja vijenaca i paljenja svijeća na Trgu 138. brigade HV ispred zgrade Gradske uprave te nakon toga zakuska.

Za 8. studenoga planiran je susret načelnika i gradonačelnika JLS brdsko-planinskog područja gdje će u panel raspravama sudjelovati gosti iz Italije i Austrije sa svojim izlaganjima.

Navodi kako je svoj nedolazak ispričao gospodin Eugen Gudac-prezentacija aplikacije vezane za komunalne djelatnosti koji će svoju točku izlagati na sljedećoj koordinaciji načelnika i gradonačelnika.

Predsjedavajuća pojašnjava točku direktora Turističke zajednice Gorskog kotara, gospodina Petra Hrga, vezeno uz dobivena sredstva od 9.000 €. po prijavi za 9 Top manifestacija .

David Bregovac, načelnik Fužina kaže kako je ideja i cilj razgovarati o tome koliko Općine i Gradovi uplaćuju i da li je to dostatno za nekakvu funkcioniranje. Išlo se u tu priču jer se smatralo da je dobro za gospodarski rast i razvoj i smatra da je Gorski kotar destinacija koja može puno toga napraviti i ispala je odlična priča vezana za TZ Gorski kotar, ali je činjenica da je Gorski kotar ostao po strani financija.

Predsjedavajuća Katarina Mihelčić navodi da, kada je bila državna tajnica kako je spomenula kako će se udruženim Turističkim zajednicama otvoriti velike financijske perspektive koje će moći pratiti financijsko poslovanje. Mišljenja je da nedovoljno to podržava Hrvatska turistička zajednica, Ministarstvo turizma i TZ Kvarnera obzirom da su se Općine i Gradovi udružili i napravili sve potrebno i zato je ovaj sastanak da se vidi koliko uplaćujemo u TZ Gorski kotar, da li možemo tako funkcionirati, te da je potrebno otići u Ministarstvo turizma i sporta da se vidi što se promijenilo, koliko se Turističkih zajednica ujedinilo te što se za nas mijenja.

Svi se slažu kako ne mogu natječaji ići sredinom godine pa da se sredstva dobiju u rujnu jer je najveći dio događaja u ljeti kada se izvršavaju poslovni planovi.

Petar Hrg, direktor Turističke zajednice Gorskog kotara kaže da on i TZ Gorski kotar kako bi funkcionirali i ispunjavali svoje aktivnosti moraju biti „naslonjeni“ na sredstva Hrvatske turističke zajednice putem natječaja. Kaže kako ima 6 tema za prijaviti te istih 6 koje će mu ili financirati ili neće financirati ili će financirati u određenom omjeru. Jedna od tema koje idu na prijavu je vezana uz događanja i uz sufinanciranje i financiranje događanja. JLS ne uplaćuju Turističkoj zajednici sredstva iz svojih proračuna. Turistička zajednica prima na svoj račun sredstva od turističke članarine i turističke pristojbe koja joj po Zakonu pripada. 2019. su JLS Gorskog kotara sustavu Turističkih zajednica uplatili 1.400.000,00 kn koju sada ne moraju uplaćivati i ne uplaćuju jer to su bila sredstva iz proračuna Općina i Gradova.

Općine i Gradovi ne uplaćuju Turističkoj zajednici direktno novce nego uplaćuju indirektno na način da imaju svoje urede i financiraju manifestacije zato da ne opterećuju TZ Gorski kotar da se ne bavi događanjima jer su svjesni da ne mogu toliko ljudi zaposliti u TZ Gorski kotar kako bi radili manifestacije na područjima.

Petar Hrg, direktor Turističke zajednice Gorskog kotara navodi činjenicu kako bi zapravo sjajno bilo da nismo dobili status razvijene Turističke zajednice, da udruživanjem prihodi po osnovi članarine i boravišne pristojbe nisu pali za 50%. Tu je 60,000 kn prihoda i da se to nije dogodilo TZ Gorskog kotara bi imao slobodnih sredstava još toliko da sufinancira događanja i smatra da je to potencirao nekoliko puta državnim tajnicima, Hrvatskoj turističkoj zajednici i konstantno će to činiti i nadalje. To su jedina slobodna sredstva koja ima Turistička zajednica, izvorni prihodi iz kojih se izdvaja za plaće, režijske troškove i sufinanciranje projekata koji su odobreni od strane Hrvatske turističke zajednice.

Što više sredstava bude odobreno to je veći postotak od 20 % koji mora biti financiran upravo iz izvornih prihoda.

Cjelokupan je problem činjenica da je nedostatan iznos slobodnih vlastitih prihoda kako bi se bolje podupirala događanja.

David Bregovac, načelnik Fužina misli da nas Ministarstvo turizma i Hrvatska Turistička zajednica moraju više podupirati dok više članarina i boravišnih pristojbi ne uđe u TZ Gorski kotar.

Toni Štimac, načelnik Lokava kaže kako se iz Ministarstva uvijek žale kada čitaju naš Master plan da je premalo investirano u manifestacije s naše strane . Predlaže da se sav novac za organizaciju događanja svi JLS Gorskog kotara proslijedi na TZ Gorski kotar te će na taj način biti prikazano puno više novaca za tu svrhu.

Josip Brozović, načelnik Mrkoplja kaže kako su upravo zato osnovali svoje TIC-eve jer nisu htjeli izgubiti manifestacije. Misli da je problem Ministarstva kada daju novac za događanja taj da ne vide te novce od Općina i Gradova u proračunu TZ Gorski kotar.

Mišel Šćuka, načelnik Ravne Gore također predlaže da se novac kanalizira preko TZ Gorski kotar ako bi se na taj način podigao rejting i vidjelo financijsko stanje.

Petar Hrg, direktor Turističke zajednice Gorskog kotara navodi da onaj čas kada prihodi prijeđu određeni iznos, automatizmom se naplata članarine i boravišne pristojbe odvija po drugom ključu. Konkretno, na račun sjeda 40 % manje sredstava nego u slučaju kada smo nerazvijeni. Mišljenja je da što se tematskih projekata tiče trebamo biti svi skupa zadovoljni vezano uz iznajmljivače i turistički sektor Gorskog kotara. Isto tako je mišljenja da nebi bilo korektno da kažemo kako smo zadovoljni svi zajedno sa 10.000 ,00 € za događanja kada bi bilo bolje da je taj iznos znatno veći. Financiramo se iz Fonda za nerazvijene turističke destinacije, a što se tiče financiranja smo razvijeni i uplaćujemo u Fond za razvijene turističke destinacije.

**Zaključak**

Dogovoriti sastanak sa Ministarstvom turizma i sporta da se vidi što se promijenilo, koliko se Turističkih zajednica ujedinilo te što se za nas mijenja obzirom da se financiramo iz Fonda za nerazvijene turističke destinacije, a što se tiče financiranja smo razvijeni i uplaćujemo u Fond za razvijene turističke destinacije.

Predsjedavajuća zaključuje sjednicu koordinacije.

Sjednica koordinacije je završena u 15:00 sati.

 Sastavila Predsjedavajuća

Marija Crnić Grgurić Katarina Mihelčić